kardosdrur/scandi-wiki huggingface dataset:
Thyholm

Thyholm er en halvø, der udgør den sydligste del af Thy og ligger i Limfjorden nord for Struer. Thyholm er forbundet med Nørrejyske Ø og resten af Thy via den smalle landtange Draget. Mod syd fører Oddesundbroen til resten af Jylland, og mod øst danner en dæmning forbindelse til Jegindø. Halvøen har ca. 75 km kyststrækning og rummer på sine 7.624 ha 3.582 indbyggere, heraf ca. halvdelen i stationsbyen Hvidbjerg. Thybanen og hovedvej 11 går gennem Thyholm.

Den lette adgang til vandvejene og den frugtbare jord på en stor del af halvøen har tidligt tiltrukket befolkning, og Thyholm bærer spor af mennesker tilbage til perioden efter sidste istid, bl.a. er der gravhøje rundt omkring i landskabet.

Thyholm og Jegindø indgår nu i Struer Kommune i Region Midtjylland. Fra 1970 til 2006 var Thyholm Kommune en af de mindste danske kommuner og indgik i Ringkjøbing Amt. Historisk er Thyholm en del af Refs Herred, og indtil 1970 hørte området til Thisted Amt. Thyholm var indtil udgangen af 2006 en del af Ålborg Stift. Ved kommunalreformen 2007 overgik området til Viborg Stift. Dialekten er en afart af thybomål.

Forfatteren Jørgen Thorgaard voksede op på Thyholm og har skildret sin barndoms verden i sine bøger.

Eksterne henvisninger 

 Struer kommunes hjemmeside
 Thyholm-regionen på PDF-net 
 Aktivitetskalender for Thyholm og Jegindø 

Halvøer i Danmark
Struer Kommunes geografi
Nørrejyske Ø
Karl 8. af Frankrig

Karl 8. (; 30. juni 1470 – 7. april 1498) var konge af Frankrig fra 1483 til 1498.

Han var søn af Ludvig 11. af Frankrig. Mens han var umyndig, varetog Karls søster Anne af Frankrig regeringen sammen med sin mand Pierre de Beaujeu.

Han giftede sig 1491 med Anne af Bretagne og knyttede dermed Bretagne til Frankrig.

Han gjorde krav på kongeriget Napoli og indledte i den anledning en serie krige med Italien. Han var svag og sygelig men ville gerne fremstå som en stor krigerkonge.

Han slog sit hoved på dørkarmen da han ville igennem en dør. Det førte til indre blødninger, og han døde kort efter.

Efter Karl 8.s død giftede hans enke sig med hans efterfølger Ludvig 12. af Frankrig.

Referencer

Se også 

 Frankrigs historie

Konger af Frankrig
Huset Valois
Kętrzyn

er en polsk by med cirka 30.000 indbyggere i voivodskabet Warmińsko-mazurskie.
Før 1945 lå byen i Østpreussen og hed Rastenburg, på polsk Rastembork. Under 2. verdenskrig havde Adolf Hitler et af sine militære hovedkvarterer, Ulveskansen, i skovområdet øst for byen. Her gennemførte tyske officerer i 1944 det mislykkede 20. juli attentat.

Eksterne henvisninger 

 Kętrzyn town

Byer i Polen
Ludvig 11. af Frankrig

Ludvig 11. (; 3. juli 1423–30. august 1483 eller Ludvig den Varsomme ) var konge af Frankrig fra 1461 til 1483. Han var søn af kong Karl 7. og Marie af Anjou og far til Karl 8. af Frankrig.

Han blev kaldt det europæiske diplomatis fader. Som tronfølger kom han i modsætning til sin far og flygtede 1440 fra hoffet. Hans far tvang ham i eksil fra 1445 og femten år frem. Ludvig foragtede ham og gik med planer om at afsætte ham. Efter faderens død kronedes han til konge af Frankrig 1461 med usædvanlig pomp og pragt.

Som konge bekæmpede han feudalfyrsternes magt (anført af Karl den Dristige, hertug af Burgund).

Historisk betragtes Ludvig 11. som en af Frankrigs mest betydningsfulde regenter: begavet, uddannet og handlekraftig.

Ægteskaber 
Gift 1436 med Margrete Stewart (1424-1445) datter af kong Jakob 1. af Skotland. Han giftede sig igen 1451 med den kun otteårige Charlotte af Savoyen (ægteskabet fuldbyrdedes, da Charlotte var 14 år gammel).

Se også 

 Frankrigs historie

Konger af Frankrig
Huset Valois
Kirken

Kirken i bestemt form – og ofte med stort begyndelsesbogstav – er det, kristne i den apostolske og nikænske trosbekendelse bekender troen på således: "Vi tror ... på den hellige, almindelige kirke" og "Jeg tror ... på én hellig, almindelig og apostolisk kirke" (almindelig er en oversættelse af det græske ord katholiké, "for alle").

I typisk protestantisk terminologi forstås Kirken som den samlede kristne menighed, dvs. mængden af alle mennesker, der tror på Jesus Kristus, på tværs af kirkesamfund. Indenfor den Romersk-katolske kirke og den østlige, Ortodokse Kirke vil man derimod typisk identificere éns egen kirkeretning med selve Kirken – ifølge romersk-katolsk lære er den Romersk-katolske Kirke lig med Kirken.

I det Nye Testamente bruges ordet εκκλησια (ekklesia), som nærmest betyder forsamling, om Kirken, altså alle de kristne tilsammen, mens ekklesia i det Gamle Testamente ofte bruges om Israels forsamlede folk. Et af det Nye Testamentes vigtigste udtryk  om Kirken er "Kristi legeme på jord" (f.eks. i 1. Korintherbrev, kap. 12); de kristne er hver især enkeltlemmer på dette legeme.

De øvrige betydninger af ordet kirke, f.eks. kirkebygningen og de enkelte kristne trosretninger, er alle afledninger af denne betydning. Indenfor den kristne teologi kaldes læren om Kirken for ekklesiologi.

Kristendom
Langnæbbet almindelig delfin

Langnæbbet almindelig delfin (Delphinus capensis) er en pattedyrart i slægten Delphinus. Den forekommer i have over hele verden.

Udseende 

Arten er generelt noget længere end almindelig delfin. Den når en kropslængde på mellem 190 og 250 centimeter samt en vægt mellem 80 og 235 kilogram, individer med en vægt op til 150 kg er dog mere almindelige. Hanner er sædvanligvis længere og tungere end hunner. Kroppen er på oversiden sort og på bugen hvid. På hver side har dyret timeglasformede markeringer som i den forreste del er lysegrå til gullige mens den bageste del er mørkegrå. Næbbet er langstrakt og længere end hos almindelig delfin. I hver kæbehalvdel i både over- og underkæbe findes 50 til 60 små kegleformede tænder, det vil sige i alt op til 240 tænder.

Udbredelse og levested 

Langnæbbet almindelig delfin lever i forskellige fra hinanden adskilte geografiske områder. I Stillehavet findes den ved kysten ud for det sydvestlige Nordamerika og vestlige Sydamerika samt nord for New Zealand og fra det mellemste Japan sydpå til Sydøstasien. I Atlanten forekommer arten ved det østlige Sydamerika, vestlige Afrika og ud for Sydafrika. I det Indiske ocean findes delfinen omkring Madagaskar og fra Rødehavet over den Persiske bugt til Sri Lanka. Den sidstnævnte population regnes undertiden som underarten D. c. tropicalis.

Arten ses normalt i tropiske og varme havområder med en dybde på op til 180 meter.

Taksonomi 

Langnæbbet almindelig delfin er en art i slægten almindelige delfiner (Delphinus). Frem til 1990'erne betragtedes de forskellige former i slægten ikke som forskellige arter, de regnedes alle til arten Delphinus delphis. Nu skelnes mellem to arter i slægten, almindelig delfin (D. delphis) og langnæbbet almindelig delfin (D. capensis). Den sidstnævnte er generelt noget større og har et mere langstrakt næb end almindelig delfin.

Levevis 

Dens levevis minder om den for almindelig delfin.

Status 

Arten jages og anvendes som dyrefoder samt i nogen grad også som mad for mennesker. Individerne havner desuden ofte i fiskeredskaber og drukner. Hvordan disse faktorer påvirker bestanden er uklart og arten listes af IUCN som havende Utilstrækkelige data (DD).

Noter

Eksterne henvisninger 

Almindelige delfiner
Power tumbling

Power tumbling er en gren indenfor springgymnastikken, hvor der hovedsageligt lægges vægt på baglænsroterende spring, såsom flikflak, whip-backs, saltoer med skruer og dobbelt- og tripelsaltoer. Disse spring sættes sammen i kombinationer bestående af 8 spring i træk.

Et eksempel på en "begynder"-kombination kunne være: Rondat-Whip-Whip-Whip-Whip-Whip-Flik-Strakt Salto. Nogle af de bedste til verdensmesterskaberne er helt oppe og lave: Rondat-Flik- Strakt Full-Full (Strakt dobbeltbaglænder med en skrue i hver salto)-Whip-flik- Strakt Full-in (Strakt dobbeltbaglæns salto med en hel skrue i første rotation) – whip -Strakt Full-Full. Andrey Krylov, en russisk gymnast, har også lavet en 8-springskombination med to dobbeltrotationer afsluttende med en tripelrotation.

Niveauer 
Er man ikke god nok til at lave 8 spring, som det forventes, kan man stille op på et lavere niveau. Der findes disse niveauer:
 2 faste øvelser med bl.a. vejrmøller og rondat
 1 øvelse med rondat flik og en fri øvelse (3 momenter) ingen salto rotation
 2 frie øvelser, en på 3 og en på 4 momenter
De næste niveauer er opdelt efter alder, og ikke så meget efter hvad man kan: Whip gælder som salto rotation, flik og rondat, samt whip må gentages så meget man vil
 Mini 5 moments (5 spring efter eget valg)
 Junior 5 moment (5 spring efter eget valg)
 Senior 5 moment (5 spring efter eget valg)
Alle 5 moments rækker er der krav om at man afslutter med en salto rotation
 Mini 8 moment (8 spring efter eget valg
 Junior 8 moment (8 spring efter eget valg)
 Senior 8 moment (2 øvelser af bestående af 1 obligatorisk "Straight Pass"(salto øvelse) og 1 obligatorisk "Twisting Pass"(Skrue øvelse). I en Straight Pass skal der være minimum 3 salto rotationer og intet moment må indeholde mere end 180° skrue, sidste moment skal være salto rotation. En Twisting Pass skal også indeholde minimum 3 salto rotationer, og et moment skal indeholde minimum 360° skrue, og afslutnings momentet skal være salto rotation og indeholde min. 360°. )

I alle 8 moments rækker er der krav om, at man har tre salto rotationer, hvor af det ene er afsluttende. Springene udføres på en obligatorisk 25 meter lang bane plus 11 meters tilløb og 6 meter landingsfelt. Banen består af utallige tværgående glasfiberstænger holdt sammen af metalben, og oven på stængerne ligger 2 skumrullemåtter.

Konkurrencer 
Danmarks første Power Tumbling-konkurrence fandt sted i Svendborg 1996. Af internationale konkurrencer kan nævnes VM og EM, som finder sted forskudt hvert 2. år. I 2001 og 2015 fandt VM sted i Odense.

Eksterne henvisninger 
 Tumbling Drills 
 powertumbling.dk 
 powertumbling.net

Springgymnastik
CMYK

CMYK (udtales smyk) er et farvesystem, som tager udgangspunkt i primærfarverne cyan, magenta og yellow (gul) samt Key color (kulsort), og er det mest anvendte system i trykkerimaskiner og printere. Alle farver inden for CMYK-skalaen angives med procentuel mætning af farverne. F.eks. vil sekundærfarven klar rød bestå af: Cyan=0%, Magenta =100%, Yellow=100%, Key color=0%. En CMYK's gamut er mindre end det menneskelige øjes.

I modsætning til RGB, som er opbygget af lys og dermed et additivt farvesystem, er CMYK et subtraktivt farveblandingssystem. Når man blander de tre primærfarver cyan, magenta og gul på en hvid baggrund (papir), får man farven sort. Man kan således i princippet klare sig med de tre primærfarver, hvilket kaldes et CMY-farvesystem. I praksis har man dog tilføjet en kulsort (Key color), fordi det øverste af de tre farvelag vil være tydeligere end de underliggende lag. Tager man ikke hensyn til dette forhold, er resultatet gråt snarere end ren sort.

Se også 
 RGB-farver
 Pantone Matching System

Kilde 
 Elvekjær, F. et al: Fysikkens Verden 2, side 83-85 i kapitlet Subtraktiv farveblanding, 1989, Gjellerup & Gad, 

Farver
Den Danske Internationale Brigade

Den Danske Internationale Brigade (forkortet DIB) var en fredsbevarende styrke i det danske forsvar. De skulle med kort varsel kunne rykke ud til fredsbevarende eller humanitære opgaver i hele verden. De havde mulighed for at rykke ud for NATO, FN, OSCE og det danske forsvar.

Folketinget vedtog ved lov nr. 909 af 8. december 1993, at Danmark skulle have en international brigade med en personelstyrke på i alt cirka 4.500 mand. Heraf skulle ca. 80 procent være personale med en særlig rådighedskontrakt, og de resterende 20 procent skulle være fast tjenestegørende personale i forsvaret. Den Danske Internationale Brigade (DIB) skulle som helhed eller med dele af enheden:

 Deltage i humanitære, fredsbevarende, fredsskabende og lignende operationer i rammen af FN eller OSCE (Organisationen for Sikkerhed og Samarbejde i Europa).
 Stlles til rådighed for NATO, primært i de hurtige reaktionsstyrker.
 Deltage i det nationale forsvar.

Til brigaden hørte også et felthospital (FHOSP), under 9. Logistikbataljon, som var designet til at yde en behandling, der svarede til normal dansk sygehusstandard.

Den 1. juli 1994 blev DIB`en formelt erklæret for oprettet med en parade på Vordingborg Kaserne, hvor bl.a. FN’s undergeneralsekretær for fredsbevarende operationer, Kofi Annan, deltog. Den stod færdig til indsættelse i 1997. Frem til forsvarsforliget for 2004-09, hvor hele Forsvaret blev omstillet til internationale operationer, var DIB’en den organisatoriske ramme for Hærens deltagelse i internationale operationer. Den 15. februar 2005 blev DIB`en nedlagt igen.

Brigaden blev oprettet med stab og enheder, fra den nyligt nedlagte 2. Sjællandske Brigade (nedlagt 30 juni 1994). Efterfølgende blev DIB'en udvidet med et Luftværnsmissilbatteriet, en Logistikbataljonen og et Telegrafkompagniet for at styrke brigaden evne til at operere selvstændig i længere tid.

Organisation 
1994–2001
  Stab/DIB
  5. Brigade/Stabskompagni (Danske Livregiment)
  I/DLR Panserinfanteribataljon (Danske Livregiment)
  I/SJLR Panserinfanteribataljon (Sjællandske Livregiment)
  II/SJLR Panserbataljon (Sjællandske Livregiment)
  5. Spejdereskadron (Gardehusarregimentet)
  Lufværnsmissilbatteri (Kongens Artilleriregiment)
  5. Artilleriafdeling (Kongens Artilleriregiment)
  5. Panseringeniørkompagni (Ingeniørregimentet)
  4. Trænbataljon (DANILOG)
  9. Logistikbataljon (DANILOG)
  5. Militærpoliti Detachement (Trænregimentet)

2000–2005
 Stab/DIB
  5. Brigade/Stabskompagni (DANILOG)
  II/GHR Panserinfanteribataljon (Gardehusarregimentet)
  IV/PLR Panserinfanteribataljon (Prinsens Livregiment)
  III/JDR (Jydske Dragonregiment)
  5. Spejdereskadron (Jydske Dragonregiment)
  Luftværnsmissilbatteri (Dronningens Artilleriregiment)
  5. Artilleriafdeling (Kongens Artilleriregiment)
  5. Panseringeniørkompagni (Ingeniørregimentet)
  4. Trænbataljon (DANILOG)
  9. Logistikbataljon (DANILOG)
  5. Militærpoliti Detachement (Trænregimentet

Kilder/henvisninger 

Internationale Brigade
Etableret i 1996
Ophørt i 2005
Die Feen

Die Feen er Richard Wagners første komplette opera. Den er komponeret i 1833, da Wagner var 20 år gammel. Året før havde han opgivet sit første forsøg på at skrive en opera, Die Hochzeit. Wagner brugte navnene på de to hovedpersoner, Ada og Arindal, herfra til Die Feen.

Die Feen forblev uopført indtil kort efter komponistens død i 1883. Værket fik sin urpremiere i München. Det opføres kun sjældent i dag, og det er den eneste opera af Wagner, der ikke er blevet optaget til tv eller video. Der findes nogle pladeindspilninger, herunder en liveoptagelse fra 1982 dirigeret af Wolfgang Sawallisch.

Die Feen imiterer Carl Maria von Webers musikalske stil. Værket er et ungdomsværk, som ikke indeholder de komplekse melodiforløb og kromatiske skalaer, som kendetegner Wagners senere operaer.

Wagner gav selv det originale manuskript til Die Feen til Kong Ludwig II af Bayern. Senere fik Adolf Hitler det i hænde som en gave. Det gik til grunde med ham i flammerne, da han døde i en bunker i Berlin i de sidste dage af 2. verdenskrig.

Feen, Die
Feen, Die
Joseph Andersen Falster

Joseph Andersen Falster Bielke til Bellinge (Skåne) og Snöstorp (Halland) (død 10. december 1562) var en dansk admiral.

Han var søn af Anders Josephsen Bielke til Bellinge, men tog sin slægtsnavnet fra sin mor, Anna Jørgensdatter Falster. Familienavnet Bielke (Bjælke, fra slægtens våbenskjold) blev først efterfølgende anvendt.

Han var bror til Jørgen Andersen Falster i Horreby (død efter 1547) og Mogens Andersen Falster (død 1571).

Som medlem af den skånske adel deltog han i grevefejden og blev i slutningen af 1534 sammen med Christoffer Huitfeldt sendt til de svenske anførere i Væ, sluttede på den skånske adels vegne forbund med disse og 
anerkendte Christian 3. I begyndelsen af 1535 sendtes han derpå efter kong Gustavs opfordring sammen med Peder Skram til Stockholm for at overtage befalingen på kongens skib "Store Kravelen" og deltog som skibschef under Peder Skrams Overbefaling i et stort slag ved Bornholm mod lybeckerne. Han tjente også under Peder Skram i det følgende år og anførte i 1537 en flåde på 14 skibe, der blev sendt til Norge for også at bringe det under Christian 3. Han optrådte ved den lejlighed bl.a. sammen med rigsråd Truid Ulfstand, sin fætter Jens Thillufsen Bielke fra Gyllarp som kongelig kommissær for at undertvinge Norge, afsætte biskopperne og ordne de nye forhold. I 1536 blev han forlenet han med Snedstrup bispegård i Halland. Som hallandsk lensmand blev han anvendt til offentlige hverv og ledsagede i 1548 prins Frederik, den senere Frederik 2., til kongehyldingen i Oslo.

Han blev gift med Margrethe Ågesdatter Gere til Gedsholm. De fik datteren Anne Andersdatter Bielke.

Danskere i 1500-tallet
Godsejere fra Danmark
Slægten Bielke
Godsejere fra Skåne
Lensmænd fra Danmark
Personer i Dansk Biografisk Leksikon
Joseph Keilberth

Joseph Keilberth (19. april 1908 i Karlsruhe – 20. juli 1968 i München) var en tysk dirigent. Han startede sin karriere på Karlsruhe Staatstheater. I 1940 blev han chef for de tyske filharmonikere i Prag. Ved slutningen af 2. verdenskrig blev han chefdirigent for Dresden Staatskapelle. I 1949 blev han chefdirigent for symfoniorkestret i Bamberg, der bestod af fordrevne tyskere fra efterkrigstidens Tjekkoslovakiet. Han døde, mens han dirigerede Tristan og Isolde – ligesom Felix Mottl havde gjort det på samme sted i 1911.

Eksterne henvisninger 

Dirigenter fra Tyskland
Omkomne på scenen
Personer fra Karlsruhe
Semgallen

Zemgale, også kendt under det latiniserede navn Semgallen, Semigalia eller Semigallia (, , , , , ) er en af fire landsdele i Letland. Zemgale ligger i midten af den sydlige del af Letland og grænser op til de historiske landsdele Selonia, Žemaitija, Kurland og Livland. Landsdelen er hovedsagelig flad. Lielupe er den vigtigste flod efter Daugava. Den største by er Jelgava, den tidligere hovedstad for Hertugdømmet Kurland og Semgallen. Regionen består af byen Jelgava samt kommunerne Auce, Baldone, Dobele, Engure, Iecava, Jaunpils, Jelgava, Ozolnieki, Pilsrundāle, Tērvete, Tukums og Vecumnieki. Mellem 1795 og 1918 indgik Zemgale i guvernementet Kurland og blev sammen med dette område en del af Letland efter 1. verdenskrig.

Historie 

I Letland har Zemgale status som et af fem historiske og kulturelle områder i Letland. Landsdelen er opkaldt efter den baltiske stamme zemgalerne. Siden 1200-tallet er Selonia blevet blevet betragtet som en del af Zemgale og er i dag den østlige del af valgkredsen Zemgale. Selonia er opkaldt efter den baltiske stamme selerne. Traditionelt var Selonia også en del af det nordøstlige Litauen.

Se også 

Letlands geografi
The Sims 2: Nightlife

The Sims 2: Nightlife er en udvidelsespakke til computerspillet The Sims 2 fra Maxis. Nightlife føjer mulighed for at leve nattelivet i Sims ud.

Simmerne har nu også mulighed for at få deres egen bil.

Computerspil fra 2005
2: Nightlife
Windows-spil
502 f.Kr.

Se også 502 (tal)

Begivenheder 
 Oprøret på Naxos

Født

Dødsfald 

02
Kaffemik

Kaffemik er egentlig et dansk ord for en traditionel grønlandsk selskabelighed, en slags åbent hus, hvor gæsterne hygger sig sammen. Ofte i op til 3-4 timer. På grønlandsk bruger man ordet  kaffillerneq, som direkte oversat betyder at fejre noget med kaffe. Traditionelt er gæsten der kun, så længe det varer at drikke to kopper kaffe. Derefter gør man plads til nye gæster.

Kaffemik holdes til højtider, fødselsdage, barnedåb, når en dreng skyder sin første sæl osv.
I Danmark er der tradition for at holde julefrokost 1. eller 2. juledag.  Det vinder også så småt indpas i Grønland, men det er kaffemikkerne, der er de vigtigste. 
Flere grønlandske turistbureauer tilbyder også deltagelse i en kaffemik, ligesom turister også kan blive inviteret med.

Kultur i Grønland
Solovn

En solovn er en konstruktion som anvendes til at samle solens stråler (solenergi) for at få høje temperaturer.

Odeillo-solovnen er konstrueret af 144 spejlplader, som koncentrerer solens energi på et punkt på 30 kvadratcentimeter

Se også
Solvarmepanel

Solenergi
Porcelæn

Porcelæn er et keramisk produkt af kaolin, kvarts og feldspat, formet, tørret og derefter brændt ved 900-1600 °C. Hvidt teknisk porcelæn har en gennemsigtig, ikke-porøs skærv og er meget syre- og alkalibestandigt, stærkt isolerende og trykfast, men er ikke stødsikkert. Porcelænskunst opstod i Kina i 7. århundrede, og under Ming-dynastiet (1368-1644) blev kinesisk porcelæn en stor eksportvare. Ca. 1600 opstod der efter kinesisk forbillede en porcelænsindustri i Japan, og i det 18. århundrede eksporteredes "ostindisk" porcelæn til hele verden gennem de østasiatiske kompagnier.

I Danmark åbnedes Den Kongelige Porcelænsfabrik i 1775 som en tidlig porcelænsfabrik i Europa.

Se også 
Benporcelæn
Blødt porcelæn

Keramik
Keramiske materialer
Guldbæk

Guldbæk er et vandløb i det nordlige Himmerland og samtidig navnet på en landsby ved vandløbet. Vandløbet udsprang oprindeligt ved Hæsum Mose nordvest for Støvring og udmunder i Østerå nordøst for Svenstrup. Over det ca. 13 kilometer lange løb er et fald på 36 m, overvejende på vandløbets sidste del. Trods en vandføring på kun 255 l/s har det store fald muliggjort udnyttelse af vandkraften.

Guldbæk er den mest anvendte betegnelse for vandløbet, men navnene Guldbækken og Guldbæk Å ses også. Navnet forklares både ved, at vandet er rent, og ved, at der har været et højt indhold af okker, hvilket har farvet det gult.

Udspring 
Bækken udsprang oprindeligt ved Hæsum Mose, men i 1920-25 blev den herover (sydfor) liggende 70 ha store Juelstrup Sø udtørret med en håndgravet kanal fra Juelstrup Præstegård og ned til Guldbækkens oprindelige forløb. Staten har arvet en del af det indvundne areal og genetableret søen.

Landsbyen Guldbæk 
Guldbæk har oprindeligt været en gårdlandsby med den mest markante gård – Guldbækgård – nordvest for broen over bækken. I 1900-tallet er bebyggelsen udvidet med villaer.

Udnyttelse af vandkraften fra Godthaab 
Fra Godthaab falder strømmen kraftigt, og allerede fra 1300-tallet fandtes her tre vandmøller. Den øverste – Ridemands Mølle – findes stadig som større gård, mens de to nederste anes ved mølledammene samt navnene Vestre mølle og Svanemøllen i Svenstrups midte.

Fra 1797 kom papirmøllen Godthaab til nedenfor Ridemands Mølle, idet driften dog blev indstillet i 1854. Herefter overtog Godthaab Hammerværk møllen – hammerværket drev smedjevirksomhed med fremstilling af landbrugsredskaber. Man har forøget faldhøjden fra de oprindelige kun 2 m til 8 m fra 1894 ved – over 26 år – at have gravet en kanal fra Ridemands Mølledam. Dermed kunne der etableres turbinedrift, men turbinen krævede 524 l/s – det dobbelte af åens gennemsnitlige vandmængde – hvorfor det var nødvendigt at samle vand sammen i mølledammen. I 1899 blev privatbanen Svenstrup-Nibe-Års anlagt med station ved hammerværket; banen er for længst nedlagt, men broen over vandløbet og linjeføringen ses stadig. Hammerværket er fredet og periodisk i drift i åbningstiden.

Udløb 
Nordøst for Svenstrup løber Guldbæk sammen med Østerå i en højde af ca. 6 m over havet.

Eksterne henvisninger 
 Godthaabarkivet om Godthaab Hammerværks historie 
 Juelstrups nu nedlagte præstegård 
 Kurturarvstyrelsens meddelelse om fredning af Godthaab Hammerværk 

Vandløb i Danmark
Naturområder i Aalborg Kommune